
Expunerea de faţă intenționează să reliefeze raportul de reciprocitate dintre 
experienţa de credinţă în cadrul sacramentului Euharistiei şi realitatea trăirii în 
contextul social de astăzi. Relaţia de armonie a trăirii euharistice şi mărturia 
creştină în viaţa socială impune exigenţa convertirii ca formă de despărțire de 
păcat, în primul rând păcatul social, şi de structurile păcatului. Patru sunt punc- 
tele principale ce vor fi tratate: raportul dintre cele două forme de viaţă, euha- 
ristică şi social-cotidiană, situaţiile negative din societate privite în raport cu 
Euharistia, evaluarea etică a acestor situaţii şi calea de ieşire din fenomenul de 
nemulţumire văzută în practica convertirii, a despărțirii de păcat şi a angajării 
în favoarea binelui. Materialul orientativ în expunerea gândurilor de faţă a fost 
preluat din două scrisori enciclice ale Papei loan Paul al II-lea: Reconciliatio 
et paenitentia si Sollicitudo rei socialis. 


1. Raportul dintre experienţa euharisticä si viaţa socială contextualä 


Fondul de reflecţie al gândurilor ce vor fi expuse în acest material are în ve- 
dere o imagine integrală a persoanei umane. Această imagine îl arată pe om ca 
o ființă înţeleasă prin excelenţă în cadru relational, cadru care scoate în evi- 
damentale!: dependenţa transcendentală — relaţia cu divinitatea, cu Dumnezeu; 
dependenţa materială — relația cu bunurile materiale ale pământului; depen- 
denta socială personală — relaţia cu mediul social apropiat, intim, cum este cel 
al familiei şi persoanelor apropiate; dependenţa socială instituţională — relaţia 
cu cadrul social instituțional, cu domeniile specifice: politic, economic şi cul- 
tural. 

Din punct de vedere moral creştin se consideră că omul participă la procesul 
vieții şi trebuie să participe cu toată ființa sa — păstrând relația unitară cu cele 


! A se vedea mai pe larg la Franz FURGER, Einführung in die Moraltheologie, Einfüh- 
rungen, Wissenstschaftliche Buchgesellschaft, Darmstadt 1988, 29-37. 

patru dependențe fundamentale amintite mai sus. Toate sacramentele constituie 
momente de trăire a vieţii de credinţă, în care relaţia transcendentală a per- 
soanei umane ocupă un loc prioritar. Însă dimensiunea relaţiei verticale — om- 
Dumnezeu — nu poate face abstracţie completă de cadrul celorlalte dependențe. 
Omul aflat prin celebrarea sacramentalä în faţa lui Dumnezeu, este şi rămâne 
omul cu propria experienţă, cu propria biografie conturată şi dezvoltată în func- 
tie de calitatea relațiilor sale cu mediul specific familiei sale, cu gradul de cul- 
tură al societăţii in care a fost integrat, precum şi cu nivelul de folosinţă a bunu- 
rilor acestui pământ. 

În acest sens trebuie înţeleasă şi dimensiunea socială a Euharistiei: credin- 
ciosii veniţi să celebreze sfânta Liturghie euharisticä sunt persoane ce trăiesc 
mereu relația socială, atât în mediul social pe care l-au părăsit pentru un timp, 
pentru a veni să participe la Euharistie, cât şi în cadrul propriu al celebrării res- 
pective. În acest sens nu poate fi acceptat un mod de a înţelege sacramentul Eu- 
haristiei fără dimensiunea socială. 

În continuare se pune problema naturii relaţiei sociale pe care credinciosul 
o trăieşte în cadrul celebrării euharistice, precum şi în mediul de viaţă coti- 
diană. Se poate afirma că natura experienţei sociale în domeniul comunitar — 
în familie şi în societate, ca şi experienţa din domeniul administrării şi folosirii 
bunurilor materiale, condiționează experienţa pe care omul o face în momentul 
liturgic de celebrare euharisticä. Însă această realitate este valabilă şi invers: na- 
tura experienţei sociale din cadrul euharistic are o influenţă directă asupra vieții 
pe care omul o desfăşoară în mediul specific existenţei sale cotidiene. 

Având acum în vedere obiectivul acestei prezentări, atenţia trebuie îndrep- 
tată către aspectele mai puţin plăcute în contextul experienţei de credinţă expri- 
mate în Euharistie şi în viaţa socială. Este vorba de responsabilitatea morală 
faţă de elementele sociale constitutive ale vieţii. În Biserica Romano-Catolică 
există tradiția doctrinei sociale, care a început cu mai bine de o sută de ani în 
urmă, o dată cu publicarea primei enciclice sociale Rerum novarum (15 mai 
1891) de către Papa Leon al XIII-lea. Pornind de la înţelegerea antropologică 
şi teologică a persoanei umane, doctrina socială a Bisericii subliniază cu precă- 
dere semnificaţia aspectului social pentru viaţa umană. Câmpul social consti- 
tuie domeniul de afirmare şi împlinire a persoanei umane în individualitatea sa. 
Domeniul experienţei sociale reprezintă în realitate terenul, ogorul, care este 
favorabil sau nefavorabil dezvoltării, maturizării şi desăvârşirii omului. La 
rândul lor, oamenii definesc prin actele lor repetate în timp şi spaţiu calitatea 
sistemelor şi structurilor societăţii. În momentul în care sunt deficienţe grave, 
fie în domeniul responsabilitätii personale a individului, fie în cadrul funcţional 

al structurilor, Biserica nu se mulţumeşte cu identificarea şi explicarea cauzelor 
care pot fi de natură organizatorică, decizională, profesională... Adevărata 
cauză a deficienţelor sociale — în câmpul politic, economic şi cultural — este de 
natură morală, este actul persoanei care se află totdeauna în spatele structurilor 
şi sistemelor, al deciziilor politice, de fapt în spatele cursului real al eveni- 
mentelor vieții. 

Pentru ilustrarea celor menţionate mai sus este bine de prezentat un exemplu 
concret din experienţa morală-socială a Bisericii. Enciclica Sollicitudo rei soci- 
alis, publicată de Papa Ioan Paul al II-lea la 30 decembrie 1987, reprezintă o 
piatră importantă a edificiului doctrinei sociale a Bisericii. Ea este gândită şi 
promulgată la o distanţă de douăzeci de ani de la enciclica Populorum pro- 
gressio (26 martie 1968) a Papei Paul al VI-lea. loan Paul al II-lea face o ana- 
liză critică a timpului dintre cele două documente ale doctrinei sociale. După 
gândirea lui Paul al VI-lea, noile perspective, susținute de optimismul conciliar 
şi încrederea timpurilor noi, după depăşirea anilor grei de după cel de-al doilea 
război mondial şi în urma rezultatelor ştiinţei şi tehnicii, a industrializării, ar 
fi trebuit să fie favorabile unui progres real al popoarelor. „În acei ani exista un 
anume optimism privind posibilitatea de a recupera starea economică deplo- 
rabilă a popoarelor fără prea mari eforturi, de a le dota cu infrastructuri şi de a 
le ajuta la procesul propriu de industrializare”?. 

Însă rezultatele se dovedesc a fi mai puţin încurajatoare. Viziunea enciclicei 
Populorum progressio nu cunoaşte o traducere în faptă a obiectivelor propuse, 
nici măcar la un nivel multumitor. 


Nu se poate spune că aceste diverse iniţiative religioase, umanitare, econo- 
mice şi tehnice ar fi fost zadarnice, pentru că ele au putut atinge totuşi câteva 
rezultate. Însă, privită în mod general şi luând în considerare diverşi factori, 
nu se poate nega faptul că situaţia actuală a lumii, din acest punct de vedere 
al dezvoltării, oferă mai degrabă o impresie negativă”. 


În urma constatării făcute, Papa, urmând metoda specifică doctrinei sociale 
a Bisericii, se întreabă care sunt cauzele care au împiedicat posibilităţile reale 
de realizare a progresului dorit. Alături de explicaţiile ce pot veni din domeniul 
politic, economic — unde pot fi erori, greşeli de planificare, lipsă de competenţă 
profesională — este aprofundat domeniul moral. Cauzele reale ale marilor defi- 
cite sociale, indiferent de natura lor, trebuie căutate în persoane şi totodată în 


? IOAN PAUL AL II-LEA, enciclica Sollicitudo rei socialis, 12. 
3 IOAN PAUL AL II-LEA, enciclica Sollicitudo rei socialis, 13. 

structurile prin care persoanele devin active în viaţa socială. Pentru a doua oară 
apar într-un document papal termenii de păcat social şi structuri ale păcatului”, 
consideraţi drept cauze principale ale răului care împiedică adevăratul progres. 
Lucrul acesta este tratat cu precădere de către Papa Ioan Paul al II-lea în nume- 
rele 35-37 din aceeaşi enciclicä Sollicitudo rei socialis”, la sfârşitul cărora 
ajunge la această constatare: „Cu această analiză am voit să arăt adevărata 
natură a răului cu care avem de-a face în cazul dezvoltării popoarelor: este 
vorba de un rău moral, rodul multor păcate care conduc la „structuri ale păca- 
telor”. A cunoaşte răul în acest fel înseamnă a indica precis la nivelul compor- 
tamentului uman drumul pe care trebuie mers pentru a-l birui”. 

Un pas mai departe este făcut în momentul în care se caută o ieşire din situ- 
atia dramatică provocată de răul ce are drept izvoare păcatul social şi aşa-nu- 
mitele structuri ale păcatului. Răspunsul pe care îl dă papa este unul evan- 
ghelic: convertirea prin schimbarea personală a persoanei umane responsabilă 
de actul său cu implicare socială; în al doilea rând este schimbarea structurilor, 


* În lumea gândirii teologice din cadrul Bisericii Romano-Catolice este cunoscută lunga 
dispută legată de unele tendinţe ale teologiei eliberării. În două rânduri a luat atitudine Con- 
gregafia pentru Doctrina Credinței. În documentul Libertatis nuntius din 6 august 1984 se 
atrage atenţia asupra pericolelor la care se expune Teologia Eliberării datorită ideologiei 
marxist-leniniste, de la care preia anumite orientări insuficient de reflectate şi probate. Doi ani 
mai târziu, la 22 martie 1986, în instrucţiunea Libertatis conscientia, sunt scoase şi apreciate 
în sens mai pozitiv acele aspecte şi orientări ale teologiei eliberării, care constituie teme co- 
mune pentru gândirea teologică a Bisericii, mai ales atunci când se are în vedere situaţia 
specială a diferitelor regiuni. Rezultatul unui întreg proces de filtrare a modului de abordare 
teologică a problemelor sociale face ca termeni ca păcat social şi structuri ale păcatului să 
găsească confirmare şi loc în documente papale, cum sunt enciclicele. 

5 În numerele respective se face doar uz de termenii păcat social şi structuri ale păcatului, 
întrucât ei au fost precizati deja într-o altă enciclică a aceluiaşi papă, IOAN PAUL AL II-LEA, Re- 
conciliatio et Paenitentia (2 decembrie 1984), 16: „Când Biserica vorbeşte de situații ale 
păcatului sau acuză ca păcate sociale anumite raporturi şi unele comportamente colective ale 
unor grupuri sociale mai mult sau mai puţin răspândite sau chiar ale unor naţiuni întregi şi blo- 
curi de state, şi ştie şi accentuează faptul că astfel de cazuri ale păcatului social sânt acumu- 
larea şi conglomerarea multor păcate personale. Este vorba aici de păcate foarte personale ale 
aceluia care cauzează, înlesneşte sau exploatează nedreptatea; care, deşi ar putea face ceva 
pentru a ocoli, îndepărta sau cel puţin limita răul social, neglijează lucrul acesta din lene sau 
frică, din cauza greutăților complicate, a participării tăinuite sau a indiferentei”. 

6 IOAN PAUL AL II-LEA, enciclica Sollicitudo rei socialis, 37. 

a sistemelor, care au ajuns să acţioneze în favoarea răului datorită multor acte 
de gravă imoralitate socială”. 

Cadrul de lucru schiţat mai sus constituie instrumentul de lucru pentru punc- 
tele care vor fi tratate mai departe, făcând însă referire mai pronunţată la ra- 
portul dintre dimensiunea socială a Euharistiei şi despărţirea de păcat. Lucrul 
acesta se va face având drept context social de referinţă situaţia contemporană 
din societatea românească. 


2. Dimensiunea socială a Euharistiei raportată la unele fenomene 
negative din societate 


Imaginea de bază, care caracterizează şi însumează aspectele ce vor fi pre- 
zentate în acest punct, este cea a contradictiei, a paradoxului. Este reacția per- 
plexă a observatorului şi a ascultătorului străin căruia i se explică: România 
este o ţară bogată în care majoritatea oamenilor trăiesc în sărăcie. Or, această 
situaţie nu favorizează pozitiv experienţa euharisticä, o experienţă bazată pe 
recunoştinţă, pe aducere de mulțumire. Din contra, aceasta face ca prezenţa la 
viaţa sacramentală euharistică să fie mai degrabă o atitudine de cerşetor. 

Câteva situaţii concrete: 

Situaţia copiilor: Condiţiile reale de viaţă pentru copii, atât pentru cei nenăs- 
cuti cât şi pentru cei veniţi deja în lume, s-au înrăutățit atât de tare, încât pă- 
rinții acestora cu greu mai pot să-şi exprime recunoştinţa faţă de Dumnezeu. 
Copilul nu este perceput şi primit ca un dar de sus, ci ca o povară în plus, un 
factor care îngreunează şi mai mult condiţiile de viaţă, şi aşa precare. În rândul 
părinţilor se observă o creştere a nemulțumirii, fenomen care conduce în multe 
cazuri nu numai la stări de nemulţumire, ci chiar la gesturi inumane față de 
copii: avortarea celor nenäscuti, abandonarea sau neglijarea celor nou-născuţi, 
deformarea celor aflați în plină creştere prin crearea unei atmosfere în familie 
ce se opune vieţii. În acest context se constată creşterea nemulțumirii soților, 
care ajung la conflicte din cauza convingerilor diferite faţă de viaţa copiilor si 
faţă de mijloacele reale destinate creşterii şi educării lor. Situaţiile dramatice 
care sfârşesc prin acţiuni de divorţ, actele de violenţă fizică sau morală, negli- 
jarea reciprocă şi altele de genul acesta sporesc în mare măsură starea conflic- 
tuală de nemulţumire, de insatisfactie, aducând cu sine diferite grade de afec- 
tare a dimensiunii sociale, relationale a vieţii. 


7 Tema despărțirii de păcatul social şi de efectele acestuia în generarea structurilor ce duc 
la păcat este abordată în Sollicitudo rei socialis în mod deosebit de numerele 38-40. 

Situaţia copiilor de şcoală: Semnale negative, care pot fi catalogate sub 
semnul contradictiei, vin si din domeniul vieţii şcolare. Este vorba în primul 
rând de zonele rurale şi de cartierele sărace urbane, unde se pune problema 
gravă a personalului didactic. Educaţia are menirea de a pune în valoare daru- 
rile cu care sunt înzestrați copiii, la care trebuie să fie adăugate cunoştinţele din 
domeniul diferitelor discipline şcolare. Procesul de socializare are de suferit în 
momentul în care apar lacune în rândul factorilor educativi, mai cu seamă când 
respectiva situaţie devine un fenomen social. În cele din urmă se poate ajunge 
şi în acest domeniu la o stare de nemulţumire, fie pentru modul în care se face 
învățământul din partea personalului didactic, fie din partea elevilor, din cauza 
modului în care este perceput şi asimilat învățământul. Alături de situaţia şco- 
lară, rămânând la tema educaţiei, mai trebuie amintită atmosfera generală so- 
cială în care cresc copiii şi tinerii, expuşi pericolelor ce provin în cele mai 
multe cazuri din partea mijloacelor de informare în masă. Creşterea violenţei 
în rândul minorilor este un fapt recunoscut ca fiind rezultatul formelor de edu- 
catie deficitară, al incapacității familiilor de a oferi sau de a urmări metodele 
de educaţie sau, în unele cazuri, poate fi vorba de eşecuri în cadrul educaţiei, 
la care educatorii şi părinţii nu s-au gândit niciodată. 

Situaţia familiilor: un prim semnal negativ care acoperă ca arie situația 
multor familii din societatea contemporană este divorțul în multiple forme de 
manifestare. Este suficient de grav numărul divorturilor legale, în faţa autori- 
tätilor civile. Însă la fel de grave sunt formele de divorţ real, fără a fi însoţit de 
acte legale. Dacă divorţul este înţeles ca o formă de despărțire definită, el este 
totodată o formă de încetare a unei relaţii, este moartea unei experienţe sociale 
care aduce cu sine atâtea urmări în domeniul vieţii comunitare. Divorturi în 
acest sens sunt provocate de fenomene ca alcoolismul. Comportamentul asocial 
caracteristic celor ajunşi să fie dependenţi de alcool provoacă ruperea de relații 
în rândul familiilor, între soţ şi soţie, între părinţi şi copii şi adesea între mem- 
brii întregii familii şi rudele apropiate sau vecini. Divorturile, ca fenomene ce 
afectează relaţiile de bună convietuire între oameni, mai sunt cauzate de efectul 
şomajului. Aici sunt două aspecte de semnalat. Lăsând la o parte problemele 
legate de muncă şi salarizare, trebuie semnalat fenomenul despărțirii omului de 
colegii săi de muncă, de cei cu care s-a înţeles şi desfăşurat viaţa împreună ani 
de zile. Dispărând posibilitatea şi locul de muncă, se întrerupe un lung şir de 
experienţe relationale, atât de importante pentru viaţă. În al doilea rând apare 
sentimentul greu de prelucrat şi de acceptat al inutilitätii. Este vorba de starea 
chinuitoare a celui care ar putea construi un câmp de relaţii sociale prin activi- 
tatea sa profesională şi care, prin şomaj, este privat de drepturile şi posibilitățile 


130 DIALOG TEOLOGIC 6 (2000) 


respective. O altă formă de divorţ, care se raportează negativ la situaţia fami- 
liilor, este cel cauzat de emigrarea părinţilor. Fie că este vorba de ambii părinți 
sau numai de unul dintre ei, efectele sunt negative, în primul rând în cazurile 
în care fenomenul exodului ilegal împiedică reluarea experienţei comunionale 
pe termen lung. Şi în situația familiilor, aşa cum a fost descrisă aici, apare feno- 
menul corosiv al nemulțumirilor în şir, o situaţie ce stă în contradicţie cu ide- 
alul familiei, celulă a comuniunii, a relațiilor marcate de dimensiunea socială 
a vieții. 

Situaţia conflictelor sociale: Sub acest titlu sunt înţelese multiplele cazuri 
conflictuale în care oamenii se văd ajunşi în situaţii dramatice. Fie că este 
vorba de conflictele de muncă, fie că este vorba de conflicte de natură juridică, 
socială sau de oricare altă natură, rezultatul final semnalează nemulțumirea 
oamenilor. Această stare a fost exprimată, de exemplu, în cadrul evenimentelor 
electorale de la sfârşitul lui noiembrie şi începutul lui decembrie 2000. Nemul- 
țumirea maselor a fost expresia des utilizată de cei angajaţi în campania electo- 
rală sau de cei chemaţi să urmărească desfăşurarea evenimentelor politice, cum 
sunt jurnaliştii. Absenteismul constatat în zilele alegerilor este un semn evident 
al nemulțumirii care a creat neîncredere, dezamăgire şi lipsă de angajare. Ca 
semnal negativ în viaţa societăţii este şi votul dat pentru o întoarcere înapoi, din 
cauza insatisfactiei, a lipsei de motivaţie şi convingere pentru un viitor care să 
poată deveni şi real. Şi această stare conflictuală este în contradicție cu norma- 
litatea unei vieți politice menite să organizeze, să garanteze şi să realizeze un 
climat mai favorabil dimensiunii sociale a convietuirii interumane. 

Aşa cum arată cele câteva situaţii descrise mai sus, speranţele oamenilor 
pentru o calitate superioară a vieţii, atât la nivel personal, dar şi la nivel social, 
interrelational, nu şi-au atins decât parţial şi prea puţin scopul propus. La acest 
punct trebuie căutate explicaţii, trebuie lămurite cauzele, trebuie stabilite moti- 
vele care au dus la apariţia şi institutionalizarea fenomenului de nemulţumire 
generală. Aceasta este problema tratată în punctul următor, o evaluare etică a 
fenomenelor constate aici. 


3. De la constatarea efectelor la evaluarea etică a cauzelor 


Sub acest titlu se va încerca o judecată a fenomenelor relatate la punctul 
anterior, având în vedere cele afirmate în primul punct, anume că experienţele 
oamenilor, ale cetăţenilor, din cadrul vieţii cotidiene condiţionează în mare 
măsură calitatea experienţei trăirii euharistice. În acest sens se poate afirma că 
situaţiile negative descrise mai sus sunt în contradicţie directă cu înţelegerea 

antropologică şi teologică a Euharistiei. Aceasta nu exclude, ci include din plin 
dimensiunea socială a vieţii credincioşilor. Încercând să se stabilească izvorul 
fenomenelor nemulțumirii, va trebui să fie numite cauzele reale care le-au ge- 
nerat. Aşa cum s-a văzut în prima parte a expunerii, nu este suficientă căutarea 
cauzelor în domeniul strict social, deci în spaţiul politic, economic sau cultural. 

Cauzele pot fi cercetate, analizate şi identificate în diferite domenii ale vieţii 
sociale, în modul de concepere şi funcţionare a structurilor, în modul de organi- 
zare şi activitate a instituţiilor. Dar rezultatele la care s-ar putea ajunge nu sunt 
multumitoare. Asta pentru că dincolo de domeniile, structurile şi instituţiile 
cercetate, sunt persoanele care acţionează tocmai în mijlocul acestor formaţiuni 
sociale şi prin aceste formaţiuni. Ceea ce s-a spus despre cauzele care au împie- 
dicat un real progres al popoarelor în perioada 1967-1987, analizată de Papa 
loan Paul al II-lea in Sollicitudo rei socialis, este aplicabil şi în cazul fenome- 
nelor caracteristice societăţii româneşti contemporane. 

Din punct de vedere teologic, nu este suficientă studierea problematicii 
nemulțumirii doar în contextul pur social. Nu se poate rămâne la un cadru pur 
analitic, constatând sau bănuind doar existenţa cauzelor în zona structurală a 
societăţii. La fel de deficitară este practica aruncärii vinei si responsabilitätii în 
tabăra diferitelor formaţiuni sociale adversare. Această practică este prelungirea 
şi actualizarea unei mentalități marxist-leniniste care plasează întreaga proble- 
matică socială în zona claselor sociale, găsind totdeauna cauze şi vinovaţi în ta- 
băra duşmană. 

Indiferent care este practica acuzării alternative în mijlocul societăţii româ- 
neşti contemporane, misiunea şi datoria teologiei, în primul rând a moralei 
sociale, urmând cu fidelitate practica Bisericii în misiunea şi responsabilitatea 
sa socială, trebuie spus că izvorul şi cauza tuturor relelor conglomerate în 
nemulțumirea de masă este păcatul cu implicare profundă socială şi structurile 
păcatului generate în urma repetării şi perpetuării actelor imorale cu grave re- 
percusiuni în viaţa socială. 

Situatiile negative descrise la punctul anterior trebuie înţelese, în acest caz, 
ca având drept cauză acţiunile păcătoase ale persoanelor. Înainte de a vorbi de 
fenomenele de corupţie a structurilor şi instituţiilor, trebuie denunţate actele 
personale prin care indivizi cu poziţie socială au făcut ca faptele lor să favo- 
rizeze apariția şi lucrarea structurilor păcatului. Nivelul de viaţă socială carac- 
terizat de fenomenul nemulțumirii nu este eşecul unei politici lipsite de compe- 
tentä, nu este eşecul unei economii lipsite de specialişti, nu este eşecul unui 
efort cultural de promovare a mentalitätii. Acest nivel nu este doar un eşec, el 
este un rezultat la care s-a ajuns prin acte personale, cugetate, programate 

îndelungat pentru atingerea unor scopuri care sunt diametral opuse cu exi- 
gentele binelui comun. 

Nu neputinta şi nepriceperea sunt cauzele sărăciei şi suferinţei cu care se 
confruntă societatea contemporană. Adevăratele cauze sunt păcatele sociale, 
prin care omul se îndepărtează în primul rând de Dumnezeu şi de conştiinţa 
proprie. Fiind în domeniul social, este normal ca efectele îndepărtării de Dum- 
nezeu, efectele actelor contrare binelui, să aibă o legătură directă cu oamenii, 
deveniți victime ale lucrării nocive săvârşite de oameni fie prin păcatele so- 
ciale, care sunt păcate profund personale, fie prin structurile păcatului care n-au 
fost îndepărtate, ci lăsate să lucreze, sau chiar au fost exploatate în chip profi- 
tabil pentru atingerea unor scopuri imorale. 

Euharistia trebuie să fie însoțită de un act de mulţumire faţă de Dumnezeu 
şi pentru darul vieţii sociale, pentru posibilitatea de a rândui domeniul politicii 
pentru realizarea păcii, de a rândui domeniul economic pentru prosperitatea 
personală şi comunitară, de a rândui domeniul cultural pentru înălţarea proprie 
şi comună a oamenilor. Când aceste aspirații nu sunt împlinite nici măcar la un 
nivel satisfăcător, Euharistia este lipsită, este diminuată ca act de mulţumire. 

Tot aici trebuie spus, pe de altă parte, că atunci când situaţia vieţii sociale 
lasă de dorit în forma unui fenomen ca cel al nemulțumirii de masă, cum s-a 
arătat la punctul doi, trebuie căutate cauzele reciprocitätii. Este vorba acum de 
calitatea trăirii euharistice. Din expunerile făcute în cadrul colocviului teologic 
în legătură cu tema Euharistiei, precum şi din materialul teologic bogat publicat 
în acest număr al revistei Dialog teologic, reiese clar că celebrarea sacramen- 
tului Euharistiei recere pregătirea şi competenţa credinţei, înflăcărarea speranţei 
şi mărturia iubirii. Dacă efectele experienţei euharistice nu se regăsesc cel puţin 
parțial în viaţa cotidiană, aceasta nu se datorează doar problemelor specifice 
unei societăţi pornite pe calea secularizării. Aceasta se datorează şi deficien- 
telor de natură religioasă creştină a modului de înţelegere şi trăire al Euharis- 
tiei. În concluzie, se poate spune că creştinul care, în calitate de cetăţean, nu are 
motive suficiente să spună „mulţumesc Domnului” pentru calitatea vieţii coti- 
diene, nu va fi motivat suficient pentru a celebra sfânta Euharistie cum se 
cuvine. Si invers, cine nu trăieşte cu adevărat taina euharisticä, taina aducerii 
de mulțumire, nu se va angaja suficient în problemele vieţii sociale pentru edi- 
ficarea unei vieţi sociale în care concetätenii să se poată bucura de un minim 
demn de mulțumire. 

Desigur că, ajunşi la acest moment, se poate pune în mod normal întrebarea: 
Ce se poate face în această situație? De unde trebuie pornit pentru a schimba 
cursul evenimentelor spre o viață mai bună, spre o civilizaţie a iubirii? 

Răspunsul pe care Biserica şi teologia îl dă este acela pe care ni l-a lăsat Isus 
în Evanghelie: este oferta convertirii, a despărțirii de păcatul social precum şi 
transformarea structurilor păcatului, generatoare de păcat şi de rău social, în 
structuri ale binelui care să faciliteze actele contrare răului şi favorabile unei 
vieți noi. 


4. Acţiune în favoarea dimensiunii sociale a Euharistiei: 
despărţirea de păcat 


Acesta este mesajul şi totodată răspunsul pe care-l dă Biserica problematicii 
sociale a Euharistiei în strânsă legătură cu viaţa cotidiană. O analiză lărgită a 
acestui mesaj se găseşte în enciclica Papei loan Paul al II-lea, Reconciliatio et 
paenitentia, amintită deja în materialul de faţă. Întregul document este deosebit 
de important, însă partea a treia reprezintă un program care trebuie să stea în 
atenţia activităţii pastorale a Bisericii, şi în cazul în care ea doreşte ca cei che- 
mati la experienţa euharistică să fie totodată ziditorii Împărăției Cerurilor, pro- 
iect care implică şi realităţile vieţii pământeşti, ale vieţii sociale. 

Această parte a treia propune în două puncte un concept pastoral menit să 
pregătească pe credincioşi pentru curajul de a se despărți de păcat şi de struc- 
turile acestuia, şi pentru motivaţia de a începe o viaţă nouă. În centrul ei, se află 
promovarea pocăinţei şi reconcilierii — elemente fundamentale constitutive ale 
convertirii. 

Promovarea pocäinfei şi reconcilierii are loc prin folosirea mijloacelor spe- 
cifice pastoratiei Bisericii, precum şi prin arătarea căilor ce conduc la conver- 
tire. Mijloacele la care activitatea pastorală face apel în vederea promovării 
disponibilitätii de schimbare a vieţii sunt două: dialogul şi catehezat. Dialogul” 
reprezintă mijlocul promovat cu insistenţă în documentele Conciliului al II-lea 
din Vatican, în primul rând în Gaudium et spes, care tematizează locul şi rolul 
Bisericii în lumea de astăzi. Al doilea mijloc destinat promovării spiritului de 
convertire, tot ca un factor pregătitor, este cateheza'”. Alături de aceste două 
mijloace sunt sacramentele Bisericii, care oferă de fiecare dată posibilitatea de 
introducere în misterul credinţei şi pregăteşte atmosfera unui spirit continuu de 


8 Cf. IOAN PAUL AL II-LEA, Reconciliatio et paenitentia, 24. 
” Cf. IOAN PAUL AL II-LEA, Reconciliatio et paenitentia, 25. 
10 Cf. IOAN PAUL AL II-LEA, Reconciliatio et paenitentia, 26. 

convertire, de schimbare a vieţii, de creştere în credinţă, de aprofundare a spe- 
ranţei, de angajare în mărturia iubirii slujitoriale''. 

Calea specifică pentru realizarea convertirii, care este un rod al pregătirii 
promovate prin dialog, cateheză şi celelalte sacramente, este sacramentul peni- 
tentei, al reconcilierii'?. Făcând acum referinţă la tema despărțirii de păcat, ca 
un act formal de confirmare a dimensiunii sociale a Euharistiei, se impune pe 
plan local, în cadrul Bisericii particulare, urgenţa unui program pastoral care 
să urmărească pregătirea şi disponibilitatea credincioşilor şi în planul social al 
convietuirii umane. Trebuie recuperată puntea de unitate dintre omul cetăţean 
al comunităţii social-politice şi credinciosul membru al comunităţii religioase 
chemat să participe la celebrarea euharistică. 

În acest sens este bine de avut în vedere condiţiile specifice în care Biserica 
şi credincioşii ei au putut să dea mărturie despre locul şi misiunea specifică în 
mijlocul societăţii. Experienţa ultimilor cincizeci de ani a fost diferită. Pornind 
de la condiţia impusă de îngrădire, persecuție, interdicție totală sau parțială, 
Biserica se trezeşte deodată în faţa unui spaţiu de libertate şi activitate pentru 
care a fost luată prin surprindere. Dacă pentru Europa întreagă este valabil pro- 
gramul unei noi evanghelizări, lucrul acesta se impune şi pentru societatea ro- 
mânească. Contradictia care există între postulatul pancreştin al națiunii 
române şi problemele sociale — politice, economice, culturale — cu care se con- 
fruntă în mod real credincioşii şi în acelaşi timp cetăţenii ţării trebuie să con- 
stituie un semnal de alarmă pentru responsabilitatea de care Bisericile trebuie 
să dea dovadă în această perioadă a tranziţiei. Aceasta are şanse să devină un 
proces rodnic în favoarea unei vieţi mai bune în măsura în care la bază este nu 
doar reforma socială, ci schimbarea în primul rând a inimilor oamenilor şi 
transformarea structurilor în instrumente ce slujesc primordial binele personal 
şi comunitar. 

Doar în acest context se poate vorbi de o reciprocitate socială benefică între 
Euharistie şi dimensiunea socială a vieţii. Societatea are nevoie de cetăţeni eu- 
haristici, iar celebrarea Euharistiei — în calitate de fons et culmen totius vitae 
Ecclesiae — are nevoie de participanţi pätrunsi de spiritul responsabilităţi so- 
ciale. 


I Cf. IOAN PAUL AL II-LEA, Reconciliatio et paenitentia, 27. 
12 Cf. IOAN PAUL AL II-LEA, Reconciliatio et paenitentia, 28-34. 

Concluzie 


În expunerea de față s-a urmărit prezentarea raportului reciproc dintre 
aspectul social al Euharistiei şi chemarea continuă la convertire, insistând în 
primul rând asupra despărțirii de păcatul social şi structurile păcatului. În prima 
parte s-a arătat care este legătura dintre experienţa euharistică şi viaţa în con- 
text social. S-a scos în evidenţă condiţionarea reciprocă a trăirii persoanei 
umane în calitate de participant la evenimentul euharistic şi totodată la edifi- 
carea vieţii sociale. 

În partea a doua s-a făcut o descrie a fenomenelor sociale actuale care sem- 
nalează starea de nemulţumire a oamenilor. În partea a treia s-a făcut o evaluare 
etică a situaţiilor prezentate anterior şi s-a ajuns la concluzia că acestea sunt în 
contradicție directă cu idealul experienţei euharistice. Au fost căutate cauzele 
care generează astfel de situaţii şi s-a dat un răspuns teologic: adevărata cauză 
a răului prezent în societate este păcatul cu implicaţii sociale şi structurile 
păcatului, rezultante ale conglomerärii păcatelor sociale personale. În ultima 
parte a fost schitatä o cale de ieşire din contextul vieţii sociale, ostile trăirii de- 
pline a Euharistiei, în practica penitentei, a convertirii ca formă de despărțire 
de păcat şi angajare în trăirea credinţei, speranţei şi dragostei. 

Se impune, în final, constatarea că pastorația Bisericii trebuie să promoveze 
o punte de legătura în viaţa oamenilor la nivel personal dar şi comunitar, In ve- 
derea realizării unei vieţi mai demne de civilizaţia iubirii. 


Zusammenfassung 


Im vorliegenden Beitrag geht man davon aus, daß zwischen dem eucharis- 
tischen Leben und dem Alltagsleben im gesellschaftlichen Kontext eine 
soziale Dimension hervorzuheben ist. Es ist die Aufgabe dieser Darstellung, 
auf die negativen Aspekte des sozialen Lebens hinzuweisen und einen Ausweg 
aus dieser Lage zu schildern. Dieser Weg ist im Kontext des Glaubens als 
soziale Bekehrung zu verstehen. Es ist die Trennung von der Sünde in ihren 
gesellschaftlichen Zügen. 

Die ganze Erörterung beinhaltet vier Untertitel. Erstens wird die Gegen- 
seitigkeit der sozialen Dimension innerhalb der eucharistischen Erfahrung 
und gleichzeitig der gemeinsamen menschlichen Existenz gezeigt. Die Art 
und Weise, wie der gläubige Mensch sich in der Feier der Eucharistie ver- 
hält, hängt im großen Teil von seinen Beziehungen zu den menschlichen und 
sozialen Lebenumständen des Alltags ab. Der Mensch, der in seiner täglichen 

Erfahrung genug Gründe für Zeichen der Dankbarkeit und Gemeinschaft 
findet, hat eine positive Lebenseinstellung in bezug auf die Teilnahme an der 
eucharistischen Feier, die in erster Linie Danksagung bedeutet. Das gilt auch 
umgekehrt. Derjenige, der im Alltag nur selten oder kaum Momente der 
Zufriedenheit und der Dankbarkeit erfährt, hat es schwer, vor den Altar 
Gottes aufzutreten und dort das eucharistische Sakrament gemeinsam mit 
seinen Mitgläubigen zu gestalten. Weiter kann man sagen, daß der eucharis- 
tische Mensch, d.h. derjenige, der die Eucharistiefeier im vollem Sinne des 
christlichen Glaubens miterlebt, immer bereit und fähig ist, sein Leben inner- 
halb des gesellschaftlichen Raums unter den Zeichen der Zufriedenheit und 
der Gemeinschaft zu führen. 
Im zweiten Teil wird eine Bestandsaufnahme der sozialen Lebenslage im 
heutigen Rumänien bezüglich der negativen Aspekte dargestellt. Das ist im 
Sinne der Methode der Soziallehre der Kirche bedacht und aufgeführt, so wie 
es oft in Beiträgen aus dem Bereich der Befreiungstheologie zum Ausdruck 
kommt. Es geht hier um einige Lebenssituationen, die das Leben vieler Men- 
schen aus der rumänischen Gesellschaft negativ belasten. Das ist zu sehen 
in der Lebenserfahrung der kleinen Kinder, der Schüler, der Jugendlichen 
aber auch der Erwachsenen. Der Grundgedanke, den man dabei ständig 
lesen kann, besteht darin, daß die Menschen allgemein ein Leben ohne Grund 
zur Dankbarkeit führen müssen, egal welche Menschen dafür die Hauptver- 
antwortung tragen. In dieser Situation läßt sich die Frage stellen: Wie 
können diese Menschen an der Feier des Sakramentes der Danksagung wirk- 
lich teilnehmen? 
Der dritte Teil, der oben genannten Methode der Soziallehre der Kirche fol- 
gend, versucht ein ethisches Urteilüber die negativen Lebenslagen zu fassen. 
So ist festzustellen, daß die Lebenserfahrungen der Menschen im gesellschaf- 
tlichen Bereich ohne Zeichen der Dankbarkeit im Widerspruch zu einem nor- 
malen bürgerlichen Lebens stehen. Das verhindert nicht nur die minimale 
Lebenswürde des menschlichen Daseins im sozialen Kontext, sondern beein- 
flußt negativ auch die gläubige Lebenserfahrung innerhalb der liturgischen 
Praxis, vor allem im Raum der Eucharistiefeier. Die Ursachen solcher nega- 
tiven Lebenssituationen sind zweifelfrei politischer, wirtschaftlicher und 
kultureller Herkunft. Aber die Kirche, besonders mit Hilfe ihres theolo- 
gischen Denkens, muß weiter nach tieferen Wurzeln suchen. Das Ergebnis ist 
eine theologische Formulierung: Die wahren und endgültigen Ursachen der 
unmenschlichen Lebensumstände im heutigen Rumänien lassen sich unter 
dem Namen von sozialer Sünde und schuldhaften Sozialstrukturen begreifen. 
Der vierte Teil bietet einen Ausweg aus der Situation der sozialen Sünde und 
des von schuldhaften Strukturen negativ bestimmten Zusammenlebens. Dieser 
Weg besteht aus dem Kern der biblischen Botschaft, sowohl des Alten als 

auch des Neuen Testaments: Es ist die Bekehrung des Menschen. Nur durch 
die wahre Metanoia des menschlichen Herzens und seiner gesellschaftlichen 
Handlungen können die negativen Umstände der Armut, des Elends, der 
Hoffnungslosigkeit - der Undankbarkeit - vermindert werden. Der Weg der 
Bekehrung als Trennung von der von sozialer Sünde gezeichneten Vergan- 
genheit und als verantwortungsvoller gestaltender Einsatz für die Zukunft ist 
die Hauptaufgabe in der Pastoral der Kirche, im gegenwärtigen Leben jedes 
Christen und Bürgers und im gemeinsamen Aufbau einer neuen Gesellschaft 
im rumänischen Lebensraum von heute. 


